b'\n_START_ARTICLE_\nDe syv vise i bambuslunden\n_START_PARAGRAPH_\nDe syv vise i bambuslunden (kinesisk: \xe7\xab\xb9\xe6\x9e\x97\xe4\xb8\x83\xe8\xb3\xa2, pinyin: Zh\xc3\xbal\xc3\xadn Q\xc4\xab Xi\xc3\xa1n) var en gruppe kinesiske taoistiske Qingtan-vismenn, forfattere og musikere som fant hverandre p\xc3\xa5 det blodige 200-tallet. Det er senere blitt fastsl\xc3\xa5tt at gruppen for det meste er fiktiv som sammenslutning, selv om hver og en av medlemmene nok er historiske. Det er sambandet mellom dem som er suspekt, likes\xc3\xa5 deler av deres biografier hva gjelder at de skulle ha v\xc3\xa6rt tidligere embedsmenn. _NEWLINE_De var taoister som f\xc3\xb8lte seg truet da det klart konfucianske Jin-dynastiet kom til makt. _NEWLINE_Legenden vil at de syv \xc3\xb8nsket \xc3\xa5 unnslippe hofflivets intriger og korrupsjon og innestengte atmosf\xc3\xa6re i de tre rikers tid. De fant sammen i en bambuslund n\xc3\xa6r Xi Kangs hus i Shanyang (n\xc3\xa5 i provinsen Henan) der de n\xc3\xb8t det enkle landlige liv og hverandres selskap, og satte pris p\xc3\xa5 \xc3\xb8l, personlig frihet, spontanitet og naturen. Liu Ling, Ruan Ji, Ruan Xian, Xiang Xiu, Wang Rong og Shan Tao var de \xc3\xb8vrige seks vismenn i gruppen. En annen knyttet til de syv er Rong Qiqi (\xe6\xa6\xae\xe5\x95\x9f\xe6\x9c\x9f), som er en mytisk skikkelse, muligens basert p\xc3\xa5 en historisk person som i virkeligheten levde langt tidligere._NEWLINE_Xi Kangs forakt for hofflivet f\xc3\xb8rte etterhvert til hans henrettelse.  _NEWLINE_Legenden om de syv har v\xc3\xa6rt et sentralt tema i mye kinesisk diktning, musikk og billedkunst. De fremstilles gjerne i et homoerotisk lys.'